Devin Booker er í stóru hlutverki hjá Phoenix Suns og hann skoraði 44 stig í nótt . AFP Devin Booker skoraði 44 stig í nótt þegar Phoenix Suns vann New Orleans Pelicans á útivelli , 139 : 132 , í framlengdum leik í NBA-deildinni í körfuknattleik . Þessi 23 ára gamli bakvörður var ekki langt frá þrefaldri tvennu því hann átti 9 stoðsendingar og tók 8 fráköst í leiknum . Hann lét mest að sér kveða í þriðja leikhluta þegar hann skoraði 21 stig . Margra augu voru á James Harden sem gat orðið fyrstur í tólf ár til að skora 50 stig í þremur leikjum í röð í deildinni . Hann var óralangt frá því en var þó stigahæstur hjá Houston Rockets með 23 stig þegar lið hans vann meistara Toronto Raptors á útivelli , 119 : 109 . Russell Westbrook hjá Houston var með sína fimmtu þreföldu tvennu í vetur en hann skoraði 19 stig , tók 13 fráköst og átti 11 stoðsendingar .